Jasper van Zyl is ’n Afrikaanse digter. Jasper van Zyl is in November 1987 as die jongste van drie broers in die Paarl gebore. Hy word as pastoriekind groot op Lambertsbaai, Kimberley en Upington en dan Gansbaai, vanwaar hy skoolgaan aan die Hoërskool Hermanus. Hier matrikuleer hy in 2006. Op skool is hy mede-liedjieskrywer en sanger van die akoestiese rockgroep Roffelvuur, wat in 2004 die Heuer-liriekprys vir skolerockgroepe wen. Hy word later webmeester van kitaar my kruis, ’n webwerf wat Afrikaanse kitaartabs op die Internet beskikbaar stel. Na skool studeer hy in die medisyne aan die Universiteit van Stellenbosch. Hier is hy stigter en voorsitter van die studentegroep TBAK (Tygerbergers vir die Behoud van Afrikaans in die Klaskamer) wat hulle beywer vir die gelyke beregtiging van Afrikaans in die opleiding van mediese studente. Hy dien ook op die redaksie van tMatie, die studentekoerant vir die Tygerberg-kampus. Na afloop van sy studie lewer hy sy praktiese diens aan Vredendal Hospitaal in die Wes-Kaap. Hy lees reeds in 2005 van sy gedigte voor by Woordfees en Versindaba op Stellenbosch en tree ook in 2008 by Versindaba op met toonsettings van sy eie gedigte.